വനിതാ ഹോസ്റ്റല് ഒഴിപ്പിക്കാനുള്ള കലക്ടറുടെ നടപടി തടഞ്ഞു കൊല്ലം: ഇരുപതോളം പേര് താമസിക്കുന്ന വനിതാ ഹോസ്റ്റല് അനധികൃതമായി ഒഴിപ്പിക്കാനുള്ള ജില്ലാ കലക്ടറുടെ നടപടി കോണ്ഗ്രസ് നേതാവ് ബിന്ദുകൃഷ്ണയുടെയും സി.പി.എം. നേതാവ് അഡ്വ.ഇ. ഷാനവാസ് ഖാന്റെയും നേതൃത്വത്തില് തടഞ്ഞു. പുറമ്ബോക്ക് ഭൂമിയുടെ പാട്ടക്കുടിശിഖ നിലനില്ക്കുന്നതിനാല് ജില്ലാ മഹിളാ കോഓപ്പറേറ്റീവ് സൊസൈറ്റിയുടെ നേതൃത്വത്തിലുള്ള ഹോസ്റ്റല് കെട്ടിടം ഒഴിയണമെന്ന് ആവശ്യപ്പെട്ട് കഴിഞ്ഞ വര്ഷം ജില്ലാ കലക്ടര് നോട്ടീസ് നല്കിയിരുന്നു. തുടര്ന്ന് ലാന്ഡ് റെവന്യൂ കമ്മിഷണര്ക്ക് സമര്പിച്ച ഹര്ജിയുടെ അടിസ്ഥാനത്തില് കലക്ടറുടെ നടപടി സ്റ്റേ ചെയ്യുകയും തല്സ്ഥിതി തുടരാന് കമ്മിഷണര് ഉത്തരവിടുകയും ചെയ്തിരുന്നു. ഇത് സംബന്ധിച്ച് ഹിയറിങ് നടന്നുവരുന്നതിടെയാണ് താമസക്കാരെ ഒഴിപ്പിക്കണമെന്ന് കാണിച്ച് ഇല്ലാത്ത അധികാരം ഉപയോഗിച്ച് ജില്ലാ കലക്ടര് സ്റ്റേ മറികടന്ന് നോട്ടീസ് പതിച്ച ശേഷം ഒഴിപ്പിക്കാനെത്തിയത്. ഹോസ്റ്റല് അനധികൃതമായി ഒഴിപ്പിക്കുമ്ബോള് അവിടെ താമസിക്കുന്ന സ്ത്രീകള് തെരുവിലേക്ക് ഇറങ്ങേണ്ട സാഹചര്യമാണ് ഉണ്ടായതെന്നും സ്ത്രീകള്ക്ക് സുരക്ഷിതമായി താമസിക്കാന് സൗകര്യമൊരുക്കാതെ ഇത്തരം ബോധപൂര്വമായ നടപടികളിലേക്ക് പോലീസിനെയും സര്ക്കാര് സംവിധാനങ്ങളെയും ഉപയോഗിച്ച് ജില്ലാ കലക്ടര് കടന്നത് തെറ്റായ നടപടിയാണെന്നും ബിന്ദുകൃഷ്ണ പറഞ്ഞു. 2021 വരെയുള്ള പാട്ടക്കരം അടച്ചിട്ടുണ്ടെന്നും ഇതിനിടയില് സര്ക്കാര് കരം കൂട്ടിയതിന്റെ അറിയിപ്പ് കിട്ടാത്തതിനാലാണ് അടയ്ക്കാന് കഴിയാതിരുന്നതെന്നും ഹോസ്റ്റല് അധികൃതര് അറിയിച്ചു. അഡ്വ. ബിന്ദുകൃഷ്ണയ്ക്കും അഡ്വ.ഇ.ഷാനവാസ് ഖാനും ഒപ്പം അഡ്വ. ധീരജ് രവി, അഡ്വ. മരുത്തടി നവാസ്, അഡ്വ. ബി.എന്. ഹസ്കര്, ഡി.ഗീതാകൃഷ്ണന് തുടങ്ങിയവര് ഉദ്യോഗസ്ഥരുടെ അനധികൃത നടപടി തടയാന് നേതൃത്വം നല്കി.